অরিন্দম শীলের নতুন ছবি ‘দুর্গা সহায়’এর ট্রেলার দিন চারেক আগে মুক্তি পেল জেডব্লু ম্যারিয়টে। অফিশিয়াল লঞ্চের মহরতে একটু মজা করে নিতেও ছাড়লেন না তারকারা।  ছবির দুই অভিনেত্রী সোহিনী সরকার আর তনুশ্রী চক্রবর্তী যেমন সেলফি তুলতে লেগে গেলেন দিব্যি! ট্রেলারেই নজর কেড়েছেন সোহিনী। আবার তনুশ্রীর অভিনয়ও অনেকেরই ভাল লেগেছে। এর মধ্যেই বিভিন্ন সোশ্যাল মিডিয়া সাইটে ট্রেলারের ‘ভিউ’ ছাড়িয়েছে প্রায় আট লক্ষেরও বেশি! শুধু তাই নয়, ট্রেলার লঞ্চের পরদিনই টুইটারে সেটা ছিল এক নম্বর ট্রেন্ডিং টপিক! এই প্রথম কোনও বাংলা ছবির ট্রেলার এই জায়গায় পৌঁছতে পারল। এমনকী, তিনদিন পরেও সর্বভারতীয় ট্রেন্ডিং বিষয়গুলোর মধ্যে প্রথম ২০টা বিষয়ের মধ্যে ঘোরাফেরা করছে ‘দুর্গা সহায়’এর ট্রেলার!


পরপর ‘শবর’ এবং ‘ব্যোমকেশ’এর সাফল্যের পর অরিন্দম শীলের ছবি নিয়ে কৌতূহল স্বাভাবিকভাবেই বেড়েছে ইন্ডাস্ট্রি এবং সাধারণ দর্শকের মধ্যে। এই ছবি অবশ্য থ্রিলার নয়। এবার পারিবারিক গল্প বলছেন পরিচালক। অভিনয়ে সোহিনী-তনুশ্রী ছাড়াও রয়েছেন কৌশিক সেন, অনির্বাণ ভট্টাচার্য, ইন্দ্রাশিস রায়। ট্রেলারের এই জনপ্রিয়তা দেখে অবশ্যই পরিচালক খুশি। ‘ওবেলা’কে বললেন, ‘‘কোনও বাংলা ছবির ট্রেলার টুইটারে এক নম্বর ট্রেন্ডিং হওয়াটা সত্যিই গর্বের বিষয়। এই ধরনের ঘটনাগুলো আরও উৎসাহ দেয়। মনে হয়, আই মাস্ট হ্যাভ ডান সামথিং রাইট!’’ অরিন্দম এ-ও জানালেন, যে ইন্ডাস্ট্রির বাকি পরিচালক-অভিনেতারাও প্রশংসা করেছেন ট্রেলারের। টলিউডে একটা ছবি নিয়ে এত পজিটিভ ভাইব এই প্রথম! অবশ্য ট্রেলার নিয়ে শুধু টলিউড নয়, শহরের বাইরেও যথেষ্ট কথাবার্তা চলছে।
ছবিটি মুক্তি পাচ্ছে আগামী ২৮ এপ্রিল। এই ছবিতেও যে অরিন্দম শীল গোয়েন্দা কাহিনির মতোই বাজিমাত করবেন, তা নিয়ে এখনই কথা শুরু হয়ে গিয়েছে। ইন্টারনেটে ট্রেন্ড দেখলে অন্তত সেই ইঙ্গিতই পাওয়া যাচ্ছে।